Houm Church

Houm Church -seurakunta oli vuosina 2014–2024 Seinäjoella ja Tampereella sekä digitaalisesti toiminut kristillinen seurakunta. Houm Church pyrki seurakuntakulttuurin uudistamiseen sekä ja ihmisläheiseen toimintaan. Seurakunnan johtava pastori oli Niklas Niemelä, joka perusti seurakunnan yhdessä Johannes Saranpään kanssa sekä vapaaehtoisjoukon tukemana. Seurakunnan ensimmäinen tilaisuus järjestettiin tammikuussa 2015 Seinäjoki-salissa. Samassa paikassa järjestettiin seurakunnan viimeinen tilaisuus syyskuussa 2024. Seurakunnan tapahtumien osallistujat olivat pääosin nuoria aikuisia.
Historia.
Houm Church -seurakunta perustettiin syksyllä 2014 Niklas Niemelän ja Johannes Saranpään toimesta suuren vapaaehtoisjoukon tukemana. Uuden seurakunnan perustamisen taustalla oli nuorten aikuisten tavoittaminen. Erityisesti perustajat kiinnittivät huomiota tyyliin, rakenteisiin ja tapoihin tehdä asioita.
Houmin ensimmäinen tilaisuus järjestettiin tammikuussa 2015 Seinäjoen kampustalon Seinäjoki-salissa. Seurakunnan perustaminen herätti laajaa mielenkiintoa myös paikallismedia Yle Pohjanmaassa ja "Ilkassa". Seurakunnan avajaistilaisuuteen osallistui yli 600 ihmistä. Maaliskuussa 2015 seurakunta vuokrasi "Vanhaksi takomoksi" nimetyn tilan, joka remontoitiin seurakunnan tilaksi. Kiinnostus seurakuntaa kohtaan heräsi jopa siinä määrin, että seurakuntaa esiteltiin Ylen ajankohtaisohjelmassa.
Vuonna 2018 seurakunta ilmoitti toimintansa laajentumisesta Tampereelle ja seuraavana vuonna se saneerasi itselleen uudet tilat Seinäjoen Itikanmäeltä. Seurakunta toteutti rakennukseen noin 300 neliön tapahtumasalin, isot aula- ja kokoustilat sekä studion. Vuonna 2022 Houm käynnisti yhteistyössä Fila Church Helsingin kanssa "Life School" -projektin, jonka tarkoituksena on ennaltaehkäistä nuorten mielenterveysongelmia.
Musiikki: Houm Worship &amp; Houm X.
Seurakunnan musiikista vastasi Houm Worship ja Houm X -nimillä tunnettu kollektiivi. Houm Worshipin musiikki on muistuttanut suomalaisista ylistysbändeistä ehkä eniten Hillsong Churchin musiikkia. Houm Worshipin suosittuja kappaleita ovat olleet erityisesti "Oi Sieluni" ja "Vaikka vuoret järkkyisi". Houm Worship on julkaissut vuonna 2017 albumin nimeltä "Horjumaton" sekä "Joulu Ensimmäinen" -singlen. Nimellä Houm X kollektiivi julkaisi vuonna 2019 EP:n nimeltä "ELOSSA"."
Houm Worshipin kokoonpano käsitti parikymmentä muusikkoa. Yhtyeen keskeisiä tekijöitä ovat olleet muun muassa Johannes Saranpää (laulu, kitara), Jaakko Lampi (laulu, tuotanto), Juha Jaakonaho (rummut), Anna-Loviisa Neste (laulu) ja Anni-Kaisa Ojala (viulu).
Toiminta.
Houm Church -seurakunta toimi Seinäjoella ja Tampereella. Seurakunnan tilaisuuksiin osallistui säännöllisesti noin 200 ihmistä molemmilla paikkakunnilla. Seurakunta ilmoitti tavoitteekseen laajentumisen kasvukeskuksiin ja yliopistokaupunkeihin sekä seurakuntakäsityksen laajentamisen. Seurakunta on pitänyt arvoinaan perhettä, kotia ja sanomaa ja sen julistus perustuu yksinkertaiseen sanomaan. Alkujaan seurakunta toimi yhdistyspohjalta, mutta on rekisteröity yhdyskuntamuotoon vuonna 2017. 
Seurakunnan toiminta oli organisoitu vapaaehtoistiimien kautta, joista jokaisella on oma johtajansa. Houmin tilaisuudet erottuivat seurakuntakentässä viimeistellyllä ja trendikkäällä tyylillä. Seurakunnassa oli myös huomioitu vieraanvaraisuus. Jussi Sohlbergin mukaan Houm Church edusti protestanttista herätyskristillisyyttä. Niklas Niemelä perusteli riippumattomuutta kirkkokunnista uusien ihmisten tavoittamisella.
Houm Conference.
Vuosina 2017–2020 seurakunta järjesti seurakuntia yhteen kokoavan tulevaisuuskonferenssin, jonka tarkoituksena on rakentaa uutta seurakuntakulttuuria. Konferenssi järjestettiin vuosittain helmi–maaliskuun vaihteessa Seinäjoen Rytmikorjaamolla. Vuonna 2017 konferenssin pääpuhujana oli Kööpenhaminan Hillsong-kirkon pastori Thomas Hansen. Vuonna 2018 pääpuhujina olivat Hillsong Norjan Steini Håland ja Hillsong New Yorkin Rafael DaSilva. Vuonna 2019 pääpuhujia olivat Hillsong Norjan Andreas Hasseløy ja Hillsong Ruotsin Andreas Nielsen. Vuonna 2020 pääpuhujia olivat Soul Churchin johtavat pastori Jon Norman ja Chantel Norman Norwichista sekä Mosaicin pastori Joe Smith Los Angelesista. 
Joulu Ensimmäinen.
Ensimmäisestä toimintavuodestaan lähtien Houm Church järjesti Joulu Ensimmäinen -konsertin. Joulutapahtumassa esitettiin muun muassa uusia sovituksia joululauluista. Ensimmäinen tapahtuma järjestettiin seurakunnan omissa tiloissa Vanhalla takomolla. Vuosina 2016–2018 tapahtuma järjestettiin Seinäjoki-salissa kampustalolla. Vuoden 2019 Remix-tilaisuus järjestettiin seurakunnan uusissa tiloissa Laiturilla. Seurakunta lahjoitti tapahtumien yhteydessä hyväntekeväisyyteen. Seurakunnan hyväntekeväisyyskohteita ovat olleet muun muassa Icehearts, Hope ja Lakeuden ruoka-apu ry.